Il-Qorti Kriminali preseduta mill-Imħallef Consuelo Scerri Herrera f’digriet li tagħat ordnat li wara llum ġiet ippubblikata l-lista tal-ġurati fil-Gazzetta tal-Gvern, il-ġuri għandu jibda nhar l-Erbgħa, 4 ta’ Settembru. Il-ġuri huwa dwar qtil f’Birkirkara li seħħ sentejn u nofs ilu. Tard il-Ħadd filgħaxija l-istess Qorti f’digriet li tagħat kienet ipposponiet il-ġuri minħabba li ma kienux ippubblikati l-lista tal-ġurati fil-Gazzetta tal-Gvern skont il-liġi. Dan id-digriet issa ġie revokat bil-ġuri jibda l-Erbgħa li ġej. Il-ġuri appuntat jikkonċerna lil Etienne Bartolo ta’ 38 sena minn Birkirkara magħruf bħala “il-Vojt” li qed jiġi akkużat bil-qtil ta’ Roderick Grech ta’ 26 sena magħruf bħala “Iċ-China” min-Naxxar. L-inċident kien seħħ f’Marzu tal-2017. F’digriet li l-Qorti kienet tagħat tard il-bieraħ filgħaxija kien ġie deċiż li għalissa l-ġuri ma jsirx minħabba li għal xi raġuni mhux magħrufa, l-lista baqgħet ma deheritx fil-gażżetta tal-Gvern. Fid-digriet tagħha l-Qorti ordnat investigazzjoni biex ikunu magħrufa r-raġunijiet li l-lista tal-ġurati ma ġietx ippubblikata. Sadanittant fil-bini tal-Qorti diversi ġurati waslu fil-post biex joqgħodu għall-polza u jistennew jekk jinqabdux bħala ġurati. Il-Marixall tal-Qorti nforma lil dawk preżenti u qalilhom li se jikkuntattjawhom bit-telefon. Fil-fatt uffiċjali tal-Qorti bdew jieħdu n-numri tat-telefon ta’ madwar 150 potenzjal ġurat biex meta jiġi deċiż li jsir jiġu kkuntattjati. Issa l-proċess tal-Qorti mistenni jibda dalwaqt biex dawk mgħajjta jkunu preżenti fit-8.30 p.m. fl-Awla 14 tal-Qorti Kriminali. Minnhom dawn bħala ġurati, jridu jintagħżlu 12, Disa’ ġurati li jridu jiddeċiedu l-każ u tlieta oħra supplenti (riżervi), li jkunu preżenti f’każ li xi ħadd mill-ġurati jkun irid jillarga, normalment f’każ ta’ saħħa jew tinqala’ xi ħaġa familjari. Dak inhar ukoll quddiem l-Imħallef Giovanni Griscti mistenni jibda ġuri dwar każ ta’ stupru, liema ġuri għandu jsir fl-Awla 22. Il-posponiment tal-ġuri li kellu jibda t-Tnejn, ħoloq ukoll problemi kbar loġistiċi għall-Qorti u dan għal diversi raġunijiet fosthom li l-lukanda kienet diġa’ bbukkjata mit-Tnejn, biex tilqa’ fiha l-ġurati, marixalli u uffiċjali oħra tal-Qorti. Dan il-ġuri għandu jieħu madwar ġimgħa biex jiġi fi tmiemu fejn mill-anqas 20 xhud iridu jagħtu x-xhieda tagħhom, bil-maġġoranza tagħhom huma xhieda tal-Prosekuzzjoni. Il-ġuri jorbot ma’ dik li tidher li kienet biċċa negozju fid-droga li marret ħażin, fejn wasslet biex żagħżugħ ta’ 26 sena minn Naxxar, Roderick Grech jitlef ħajtu b’daqqa ta’ temprin. Il-każ kien seħħ fid-29 ta’ Marzu tal-2017 fejn il-vittma qala’ daqqiet ta’ strument li jaqta’ bil-ponta wara ġlieda li kienet qamet. Grech kien miet jumejn wara li seħħ l-inċident, bl-akkużat jitressaq mill-ewwel il-Qorti fuq dan il-każ. “Iċ-China” kien miet fit-Taqsima għall-Kura Intersiva tal-Isptar Mater Dei kaġun tal-grieħi serji li qala’ f’sidru, viċin qalbu. Bartolo qed jikkontendi li huwa għamel dak li għamel biex jiddeffendi lilu nniffsu. L-Avukati Difensuri tal-akkużat huma Edward Gatt u Mark Vassallo filwaqt li l-Avukati Franco Debono u Amadeus Cachia huma l-parti ċivili fil-każ.